आगरा धमाका : जानकारी देने वाले को मिलेगा इनाम  
सरकार ने कहा कि यह देसी बम का धमाका था और इसमें टाइमर का इस्तेमाल नहीं हुआ। सरकार ने घायलों के लिए मुआवजे की घोषणा की है।
शनिवार को आगरा के जय अस्पताल में हुए विस्फोट की जांच करने एनएसजी की टीम रविवार की सुबह फिर मौके पर पहुंची है और जांच कर रही है। इसके अलावा यूपी के डीजीपी राजेंद्र कुमार और स्पेशल डीजी बृजलाल भी मौके पर पहुंचे। सरकार ने कहा कि यह देसी बम का धमाका था और इसमें टाइमर का इस्तेमाल नहीं हुआ। इस मामले चार लोगों को पूछताछ के लिए गिरफ्तार किया गया है।  सरकार ने घायलों के लिए एक-एक लाख रुपये मुआवजे की घोषणा की है। इसी के साथ सरकार ने धमाके के बारे में जानकारी देने वाले को 50 हजार रुपये इनाम देने की घोषणा भी की है।  यह विस्फोट जय अस्पताल के रिसेप्शन पर हुआ था। विस्फोट की जगह से 2 टिफिन एक बैटरी और तार बरामद हुआ है। जय अस्पताल ताजमहल से सिर्फ 3 किलोमीटर की दूरी पर है धमाके के बाद आगरा की सुरक्षा और कड़ी कर दी गई है। गृहमंत्रालय ने साफ किया है कि ये एक आईईडी ब्लास्ट है लेकिन अब तक ये साफ नहीं हो पाया है कि इस धमाके के पीछे कौन था।  आगरा के जय अस्पताल के रिसेप्शन पर हुए धमाके में छह लोग घायल हो गए थे। धमाके के बाद आगरा के आईजी ने साफ किया कि इसके आतंकी वारदात होने से इनकार नहीं किया जा सकता। कल शाम हुए धमाके के बाद घटनास्थल पर एटीएस और फॉरेंसिक एक्सपर्ट पहुंचे और उन्होंने घटनास्थल के जांच के लिए सैंपल इकट्ठा कर लिए थे।  आगरा के अस्पताल में हुए बम धमाके पर उत्तर प्रदेश सरकार ने एक प्राथमिक रिपोर्ट केंद्रीय गृह मंत्री को भेज दी है। रिपोर्ट में कहा गया है कि अभी इस घटना को आतंकी वारदात बताना जल्दबाजी होगा। रिपोर्ट उत्तर प्रदेश के प्रमुख गृह सचिव की ओर से भेजी गई।  रिपोर्ट में इस बात की भी आशंका जताई गई है कि ये धमाका इलाके के अस्पतालों में चल रही अपासी रंजिश का भी नतीजा हो सकता है।   गृह मंत्रालय के सूत्रों ने एनडीटीवी को बताया कि धमाके में आईडी का इस्तेमाल किया गया है और घटनास्थल से एक 9 वोल्ट की बैट्री भी बरामद की गई है।   आगरा में धमाके के बाद उत्तर प्रदेश के कई शहरों में सुरक्षा बढ़ा दी गई है। कानपुर में जगह−जगह पुलिस आने जाने वाली गाड़ियों की तलाशी ले रही है। इसके अलावा फैजाबाद में भी सुरक्षा कड़ी कर दी गई है। फैज़ाबाद अयोध्या बॉर्डर पर चेकिंग की जा रही है। रामजन्म भूमि विवादित परिसर के आस पास भी सुरक्षा कड़ी कर दी गई है। इसके अलावा यूपी के कई ज़िलों में अलर्ट घोषित कर दिया गया है।